钦定古今图书集成/历象汇编/乾象典/第080卷 > 《田家五行》 > 《杂占论日》
## 钦定古今图书集成/历象汇编/乾象典/第080卷 > 《田家五行》 > 《杂占论日》

日晕则雨。谚云：“月晕主风，日晕主雨。”

日脚，占晴雨。谚云：“朝有天，暮有地，主晴。”反此则雨
日生耳，主晴雨。谚云：“南耳晴，北耳雨”，日生双耳，断风
截雨。若是长而下垂通地，则又名白日幢，主久雨。
日出早主雨，日出晏主晴。老农云：“此言久阴之馀，夜
雨连旦，正当天明之际，云忽一扫而卷，即日光出，所
以言早，少刻必雨立验。言晏者，日出之后，云晏开也，
必晴”，亦甚准。盖日之出入，自有定刻，实无早晏也。愚
谓但当云晴得早主雨，晏开主晴，不当言日出早晏
也。占者悟此理。

日没返照主晴，俗名为日返坞。一云：日没胭脂红，无
雨也，有风。或问：二候相似，而所主不同何也？老农云：
“返照在日没之前，胭脂红在日没之后，不可不知也。
谚云：‘乌云接日，明朝不如今日’。”又云：“日落云没，不雨
定寒。”又云：“日落云里走雨在半夜后。”已上皆主雨。此
言一朵乌云渐起，而日正落其中者。